﻿ ABANDONUL ŞCOLAR ÎN OPT ŞCOLI 1 DIN MEDIUL URBAN FLAVIUS MIHALACHE bandonul şcolar reprezintă una din cele mai mari probleme ale sistemului educaţional românesc după 1990. Rata A abandonului în România se situează la cel mai ridicat nivel în rândul statelor membre ale Uniunii Europene, valorile ridicate ale acesteia fiind favorizate de o serie de factori ce ţin, în principal, de climatul familial şi nivelul financiar al familiilor din care provin minorii. Prima parte a studiului este dedicată prezentării principalilor indicatori statistici privind populaţia şcolară şi abandonul şcolar. În cea de-a doua parte sunt evidenţiate principalele aspecte relevante în relaţie cu abandonul şcolar, aşa cum reies acestea în urma realizării unei cercetări calitative pe această temă în opt şcoli din mediul urban. Cuvinte-cheie: abandon şcolar, copii provenind din medii defavorizate, sistemul educaţional românesc. INTRODUCERE Tema abandonului şcolar este una de maximă actualitate pentru sistemul educaţional românesc prin valorile ridicate înregistrate de acest indicator. Conform datelor statistice şi cercetărilor anterioare pe această temă (Voicu, 2009; MECI, 2009) cele mai ridicate valori ale abandonului şcolar se înregistrează la trecerea de la ciclul gimnazial la ciclul liceal (liceu şi şcoală generală). În învăţământul primar şi gimnazial rata abandonului a variat, după anul 2000, în jurul a 1–2%, valoare extrem de mare dacă avem în vedere caracterul obligatoriu şi gratuit al învăţământului la acest nivel, în timp ce pentru ciclul profesional şi cel liceal valorile înregistrate au depăşit 8%, respectiv 3% (INS, 2010; MECI, 2009). Cazurile de abandon pot fi considerate, prin prisma implicaţiilor pe care acestea le au asupra cursului vieţii elevilor în cauză, dar şi al familiilor de provenienţă, cazuri de eşec în integrarea socială a acestora, în care responsabilitatea este plasată atât în sfera vieţii personale şi de familie, cât şi în sfera vieţii sociale şi * Adresa de contact a autorului: Flavius Mihalache, Institutul de Cercetare a Calităţii Vieţii al Academiei Române, Calea 13 Septembrie, nr. 13, sector 5, 050711, Bucureşti, România, e-mail: fmihalahe@iccv.ro. 1 Studiul de faţă sintetizează principalele rezultate ale cercetării privind abandonul şcolar realizată în cadrul proiectului POSDRU/19/1.3/G/40709 „Un sprijin necesar pentru elevii de etnie romă şi turcă din judeţul Constanţa”. CALITATEA VIEŢII, XXII, nr. 3, 2011, p. 281–294 282 FLAVIUS MIHALACHE 2 şcolare. În acest context, actele de abandon şcolar conturează evoluţii personale negative, determinând reducerea plajei de oportunităţi profesionale a persoanelor în cauză (Janosz şi alţii, 2008). De cele mai multe ori, cazurile de abandon şcolar se înregistrează pe fondul manifestării unor factori constrângători de ordin financiar sau familial, relaţia dintre mediul familial şi dificultăţile financiare constituind, astfel, cadrul de geneză al determinanţilor abandonului şcolar. Proiectul „Un sprijin necesar pentru copiii de etnie romă şi turcă din judeţul Constanţa”, ale cărui rezultate de cercetare sunt prezentate sintetic în cea de-a doua parte a studiului, şi-a propus, printre altele, să testeze influenţa pe care o pot avea măsurile de susţinere centrate pe elevii din categorii de risc asupra evoluţiei şcolare a acestora. Proiectul, care a fost centrat în jurul organizării unui program de tip after-school într-o comunitate săracă din municipiul Medgidia, a inclus şi realizarea unei cercetări calitative la nivelul şcolii în care s-a reluat proiectul şi în alte şapte unităţi şcolare martor din Bucureşti, Bacău, Piteşti şi Medgidia. Premisa de la care a plecat acest proiect a fost reprezentată de asumpţia conform căreia beneficiile acordate elevilor înscrişi în proiect şi familiilor acestora vor duce la reducerea abandonului şi la îmbunătăţirea performanţelor şcolare ale elevilor. INDICATORI SINTETICI PRIVIND SISTEMUL EDUCAŢIONAL ÎN ROMÂNIA, UE COMPARATIV CU SITUAŢIA ÎNREGISTRATĂ LA NIVELUL Poziţia ocupată de România între statele europene în ceea ce priveşte principalii indicatori ai sistemul de educaţie este, pentru cei mai mulţi dintre aceştia, una nefavorabilă (Mărginean, 2009; Voicu, 2009). Indicatorii financiari, ce fac referire la procentul alocat din PIB pentru educaţie, plasează România în categoria statelor cu cheltuieli situate sub media europeană. Indicatorii privind abandonul şcolar, părăsirea prematură a sistemului de educaţie, înregistrează, de asemenea, valori dintre cele mai ridicate. Totodată, ponderea absolvenţilor de studii superioare este semnificativ mai redusă decât valorile înregistrate în Europa de Vest, iar rezultatele şcolare la testele internaţionale ale elevilor din ciclul gimnazial sunt mai slabe (MECI, 2009). Speranţa de viaţă şcolară la nivel european înregistrează în România, Bulgaria, Cipru, Malta şi Luxemburg cele mai scăzute valori din UE, în timp ce în Turcia se consemnează cea mai redusă valoare dintre cele raportate de EUROSTAT (EACEA, 2009). În România, speranţa de viaţă şcolară la vârsta de 5 ani este de 15,6 ani, în timp ce în ţările nordice aceasta se apropie de valoarea de 20 de ani. Numărul mai redus de ani petrecuţi în şcoală în România este dat de valorile ridicate pe care le înregistrează indicatorul ce măsoară părăsirea prematură a sistemului educaţional, cu alte cuvinte speranţa de viaţă şcolară redusă se explică prin numărul mare al tinerilor care nu continuă pregătirea şcolară dincolo de pragul învăţământului obligatoriu, la care se adaugă şi efectul direct dat de cazurile de abandon şcolar. Chiar dacă pentru ultimii ani s-a consemnat o evoluţie pozitivă, România continuă să înregistreze un procent ridicat al ratei de părăsire prematură a 3 ABANDONUL ŞCOLAR ÎN OPT ŞCOLI DIN MEDIUL URBAN 283 sistemului de educaţie în comparaţie cu fostele state socialiste din Europa Centrală, unde valoarea acestui indicator se situează sub pragul de 8,7% din populaţia de referinţă (MECI, 2009; Voicu, 2009). Procentul populaţiei de 24–65 de ani care a absolvit maxim şcoala generală înregistrează în România valori sub media europeană, în timp ce situaţia cea mai favorabilă se regăseşte în Cehia, Slovacia, Polonia, Elveţia şi ţările baltice. Portugalia, Spania, Grecia, Italia şi Turcia înregistrează, de cealaltă parte, cele mai ridicate procente la acest indicator (Figura 1). Figura 1 Procentul populaţiei cu vârste cuprinse între 24 şi 65 ani, care a absolvit maxim şcoala generală (lower secondary school), la nivelul Uniunii Europene, Islandei, Elveţiei, Croaţiei, Macedoniei, Norvegiei şi Turciei, date pentru 2009 Legendă Sursă: Eurostat, baza de date online (http://epp.eurostat.ec.europa.eu). La nivelul anului 2006, în Uniunea Europeană erau înregistraţi 19 milioane de studenţi, adică aproximativ 17% din totalul populaţiei şcolare (EACEA, 2009). În Grecia, Polonia, Slovenia, Finlanda şi ţările baltice procentul studenţilor în totalul populaţiei şcolare înregistrează cele mai ridicate valori, depăşind 20% din efectiv. La polul opus se află Luxemburg şi Liechtenstein, cu mai puţin de 10% din populaţia şcolară înscrisă la cursuri universitare, şi Malta şi Cipru (cu valori situate 284 FLAVIUS MIHALACHE 4 sub 12,5%). Valorile scăzute ale acestui indicator în cele patru state mici enumerate pot fi explicate prin numărul mare de tineri din aceste ţări care studiază la universităţi din străinătate (EACEA, 2009). Procentul studenţilor în România raportat la totalul populaţiei şcolare (14,6%) se situează sub media europeană, chiar dacă după anul 2000 a înregistrat creşteri semnificative, în special pe fondul creşterii numărului de locuri scoase la concurs de universităţile particulare. Plecând de la datele comparative privind valorile principalilor indicatori privind educaţia înregistraţi în rândul populaţiei putem identifica două axe de diferenţiere între nordul şi sudul continentului şi între vechile state membre şi noile state membre UE. Astfel, în Germania, Austria, Belgia, Olanda şi în ţările nordice aceşti indicatori înregistrează valori mai bune decât cele consemnate în zona ţărilor din zona mediteraneană. Ţările din Europa Centrală şi din zona baltică înregistrează valori pentru indicatorii educaţionali foarte asemănătoare cu cele consemnate pentru statele din nordul continentului, în timp ce România, Bulgaria, Cipru şi Malta consemnează un profil mai negativ al indicatorilor macro privind nivelul de educaţie al populaţiei, ceea ce se apropie de valorile înregistrate pentru Spania, Portugalia, Italia şi Grecia. Politicile educaţionale favorabile din aceste state central-nordice ale continentului determină un nivel ridicat al capitalului uman, factorul cheie al dezvoltării unei societăţi. Din această perspectivă, situaţia înregistrată în România este departe de a fi optimă, problemele actuale ale sistemului educaţional, fiind accentuate în această perioadă de criza economică. Investiţia publică în educaţie reprezintă singura cale prin care, pe termen mediu şi lung, poate fi recuperat decalajul dintre România şi statele dezvoltate ale UE. Fără o alocare financiară suficientă şi fără aşezarea sistemului educaţional pe coordonate corecte şi stabile, nu poate fi redusă amploarea fenomenelor negative precum abandonul şcolar, părăsirea prematură a şcolii sau rezultatele slabe la testele internaţionale. POPULAŢIA ŞCOLARĂ ŞI ABANDONUL ŞCOLAR ÎN ROMÂNIA La nivelul anului 2009 se înregistra o relativă echivalenţă între numărul de elevi înscrişi în ciclurile primar, gimnazial, liceal şi universitar (INS, Anuarul statistic 2010). Astfel, după ce în anii anteriori efectivele de elevi au înregistrat evoluţii diferenţiate, pentru 2009, la fiecare dintre aceste patru niveluri de pregătire erau înscrişi câte aproximativ 80 de mii de elevi/studenţi. Din totalul celor 4,3 milioane de preşcolari, elevi şi studenţi ce erau înscrişi în anul şcolar 2008–2009, în ciclurile primar şi gimnazial erau cuprinşi 1,7 milioane, adică aproape 40% din totalul efectivului. Evoluţia din ultimii ani a populaţiei şcolare (Grafic 1) este caracterizată de reducerea numărului de elevi ce frecventează nivelul învăţământului obligatoriu, determinată de reducerea natalităţii înregistrată după anul 1990. Astfel, numărul elevilor înscrişi în învâţământul primar a scăzut, între 1995 şi 2009, cu peste 40%. În învăţământul gimnazial trendul descendent s-a 5 ABANDONUL ŞCOLAR ÎN OPT ŞCOLI DIN MEDIUL URBAN 285 instaurat după anul 2000, când generaţiile de elevi cu efective reduse, ce s-au născut după 1990, au început să intre în clasa a V-a. Efectivele de elevi înscrişi în şcoli profesionale, după ce s-au păstrat la valori constante până în 2005, au înregistrat o scădere puternică în ultimii ani, în timp ce în învăţământul liceal s-a consemnat o creştere continuă a numărului de elevi după 1995 pe fondul creşterii numărului de locuri în licee. Cea mai importantă evoluţie a avut-o însă învăţământul superior. Numărul de studenţi a crescut între 1995 şi 2009 de 2,5 ori, pe fondul creşterii accesului la învăţământul terţial în urma creşterii ofertei educaţionale atât în cadrul instituţiilor de învăţământ publice, cât şi private. Începând cu anul şcolar 2008–2009, numărul de studenţi a înregistrat o scădere uşoară ca urmare a reducerii generaţiilor de absolvenţi de liceu proveniţi din cohortele cu efective reduse născute după 1990. Acest proces este însă la început, urmând ca în anii ce vin, în contextul intrării în sistem a unor cohorte din ce în ce mai puţin numeroase, să asistăm la o reducere semnificativă a numărului de studenţi proveniţi direct din ciclul liceal. Transformările structurale pe care le parcurge, la nivelul efectivelor de elevi, sistemul educaţional au determinat, în învăţământul obligatoriu, comasări sau desfiinţări de unităţi şcolare precum şi dispariţia de posturi didactice. Procesul a afectat în special elevii din mediul rural, din satele mici, care au trebuit să urmeze cursurile în unităţile şcolare din centrele de comună, situate în multe cazuri la distanţe apreciabile. Influenţa pe care aceste măsuri le-au produs asupra performanţei şcolare şi chiar asupra nivelului de frecventare a cursurilor de către elevi este evidentă. Grafic 1 Populaţia şcolară pe niveluri de educaţie Sursă: INS, baza de date on-line TEMPO (https://statistici.insse.ro/shop/). Gradul de cuprindere şcolară în funcţie de vârstă a crescut semnificativ în ultimii 20 de ani, de la 63% în anul 1990 la aproape 80% în 2009 (INS, Anuarul 286 FLAVIUS MIHALACHE 6 statistic 2010). În intervalul de vârstă 7–14 ani, ce corespunde în mai mare parte efectivelor de elevi înscrişi în învăţământul primar şi gimnazial, rata de cuprinde a înregistrat cele mai scăzute valori în anul 1990, pentru ca apoi acestea să crească până la valorile maxime de 98%, respectiv 96% înregistrate în anul 2005 (Grafic 2). Categoria de vârstă 15–18 ani, ce corespunde elevilor înscrişi în învăţământul profesional şi cel liceal, a cunoscut cea mai semnificativă variaţie, conturată prin reducerea drastică a gradului de cuprindere şcolară în primii ani de după 1995, urmată de relativa creştere a acesteia în perioada următoare, fără însă a atinge din nou procentul înregistrat în 1990. Evoluţia negativă a României din anii ’90 şi modificarea legii educaţiei prin care se trecea de la învăţământ obligatoriu de 10 ani la învăţământ obligatoriu de 8 ani au determinat scăderea cu aproape 25% a ratei de cuprindere în învăţământul liceal şi profesional între 1990 şi 1995, ulterior recuperându-se o bună parte din pierdere prin creşterea semnificativă a numărului de elevi înscrişi la liceu. Evoluţiile înregistrate în segmentul de vârstă 19–23 de ani, reprezentate de creşterea de şase ori a ratei de cuprindere în învăţământ, sunt produsul direct al creşterii numărului de locuri scoase la concurs de universităţi. Practic, dacă în 1990 doar 10% dintre tinerii de 19–23 de ani urmau cursurile unor universităţi, în 2009 acest procent a atins valoarea de 60%. Grafic 2 Gradul de cuprindere în învăţământ a populaţiei cu vârstă şcolară Sursă: INS, baza de date on-line TEMPO (https://statistici.insse.ro/shop/). Datele statistice arată că cele mai multe cazuri de abandon se înregistrează la trecerea din ciclul gimnazial la cel profesional/liceal (MECI, 2009, Voicu, 2009). Rata abandonului şcolar, indicatorul care prezintă amploarea cazurilor de părăsire a şcolii, consemnează astfel cele mai ridicate valori la nivelul învăţământului profesional, unde în ultimii ani s-au înregistrat valori cuprinse între 5,5% şi 8,5%, 7 ABANDONUL ŞCOLAR ÎN OPT ŞCOLI DIN MEDIUL URBAN 287 în timp ce pentru învăţământul liceal rata abandonului înregistrează valori mult mai reduse (Tabelul nr. 1). Tabelul nr. 1 Rata abandonului pe niveluri de educaţie 2000–2001–2002–2003–2004–2005–2006–2007–2008– 2001 2002 2003 2004 2005 2006 2007 2008 2009 Primar 0,6 1 0,9 1,2 1,3 1,5 1,7 1,7 1,4 Gimnazial 0,6 1,4 1,5 1,7 2 2,1 2,3 2,2 1,9 Profesional 6,6 6,8 7,9 5,9 5,5 6,6 8,2 8,5 8,3 Liceal 3,5 3,3 2,7 2,4 2,3 2,7 3,3 2,9 2,4 Sursă: MECI, 2009; INS, Anuarul statistic al României 2010. Pe medii rezidenţiale, valorile mai ridicate ale abandonului în ciclul primar şi gimnazial se înregistrează începând cu anul şcolar 2005–2006 în mediul urban (INS, 2010), unde în anumite cartiere defavorizate numărul cazurilor de abandon atinge cote alarmante. Practic, cazurile de abandon se concentrează în aşa numite ghetouri, unde regăsim populaţia cea mai săracă, cu ocupaţii manuale sau sezoniere şi cu stoc educaţional foarte redus. Astfel, influenţa familiei şi a comunităţii, dată de coordonatele vieţii familiale şi de tipurile de relaţii sociale ce caracterizează aceste micro-comunităţi în care minorul trăieşte, este cea care influenţează valorile mai ridicate ale ratei abandonului înregistrate în mediul urban. Pe regiuni de dezvoltare şi judeţe, rata abandonului şcolar în învăţământul primar şi gimnazial cunoaşte câteva particularităţi. Regiunile Sud-Vest Oltenia şi Nord-Vest înregistrează cele mai reduse rate ale abandonului (1,6, respectiv 1,7%), în timp ce valorile maxime se întâlnesc în cazul regiunilor Sud-Est şi Vest (2,3%). Judeţele Călăraşi, Sibiu, Caraş-Severin, Constanţa, Tulcea, Bacău şi Braşov se situează pe primele poziţii la nivel naţional în ceea ce priveşte rata abandonului (INS, 2010). FORME, CAUZE ŞI EVALUĂRI ALE ABANDONULUI ŞCOLAR Cadrul cercetării Cercetarea calitativă realizată în cadrul proiectului „Un sprijin necesar pentru elevii de etnie romă şi turcă din judeţul Constanţa”, finanţat prin POSDRU, s-a realizat prin implicarea a opt şcoli generale din Medgidia, Bucureşti, Bacău şi Piteşti şi a urmărit să surprindă amploarea şi particularităţile fenomenului de abandon şcolar în unităţile respective, concentrându-se pe evidenţierea relaţiei dintre abandon şcolar şi mediul familial. Între limitele cercetării trebuie să menţionăm imposibilitatea de a avea la focus-grupurile organizate părinţi din categoriile de risc. Practic, experienţa de 288 FLAVIUS MIHALACHE 8 cercetare, întărită şi de relatările cadrelor didactice, a reliefat faptul că părinţii elevilor cu probleme nu se interesează de soarta acestora, şi cu atât mai puţin se arată dornici de a participa la realizarea unui demers de cercetare asemenea celui de faţă. Recunoscând şi asumând acest impediment, al imposibilităţii de a discuta cu părinţi ai căror copii au abandonat sau cu părinţi ai copiilor cu probleme, cercetarea s-a axat pe obţinerea de informaţii mijlocite de experienţa directă a părinţilor ce au acceptat să participe la discuţii. Discuţiile cu cadrele didactice au reuşit să contureze aspectele de interes privind abandonul şcolar, având la bază situaţiile concrete întâlnite în activitatea didactică. Tabelul nr. 2 Rata abandonului în anul şcolar 2009–2010 în şcolile incluse în proiect (conform informaţiilor primite de la şcoli) 2 Şcoala Rata abandonului Şcoala cu clasele I–VIII numărul 3 „Spiru Haret” – Medgidia 4% Şcoala cu clasele I–VII numărul 7 „Mircea Dragomirescu” – Medgidia 1,5% Şcoala cu clasele I–VIII numărul 136 – Bucureşti ~10% Şcoala cu clasele I–VII numărul 152 „Uruguay” – Bucureşti 2,5% Şcoala cu clasele I–VIII numărul 2 „Ion Minulescu” – Piteşti 0% Şcoala cu clasele I–VIII numărul 17 – Piteşti 0% Şcoala cu clasele I–VIII „Mihai Andrei” – Buhuşi 2,5% Liceul de arte „Gheorghe Apostol” – Buhuşi 0% Abandonul şcolar este o problemă mai mult decât evidentă pentru două dintre şcolile cercetate (Şcoala „Spiru Haret” din Medgidia şi Şcoala nr. 136 din Bucureşti), de altfel aceste două unităţi de învăţământ prezintă particularităţi care le deosebesc de celelalte şase unităţi. Atât Şcoala „Spiru Haret”, cât şi Şcoala nr. 136 sunt situate în cartiere defavorizate, mulţi dintre elevii ce învaţă la aceste unităţi provenind din familii foarte sărace. Şcoala „Spiru Haret” din Medgidia „îşi recrutează” mulţi dintre elevi dintr-o zonă cu probleme bine cunoscute ale oraşului: zona fostelor barăci. Condiţiile în care locuiesc elevii ce provin din acea zonă sunt extrem de precare. Sărăcia şi climatul familial, de multe ori nefavorabil, constituie elemente perturbatoare pentru activitatea didactică a minorilor. O situaţie asemănătoare, dublată de pericolul drogurilor care reprezintă o constantă în cartier, se întâlneşte şi în cazul Şcolii nr. 136 din Ferentari. Unitatea de învăţământ este situată în zona Zeţari – Livezilor – Iacob Andrei – Petre Tunsu. Un alt element pe care-l au în comun cele două şcoli este numărul mare de elevi de etnie romă. Ponderi mai însemnate ale elevilor de etnie romă se întâlnesc şi în şcolile nr. 152 „Uruguay” din Bucureşti şi nr. 17 din Piteşti, însă valorile ratelor 2 Conform estimărilor oferite de cele opt şcoli investigate. 9 ABANDONUL ŞCOLAR ÎN OPT ŞCOLI DIN MEDIUL URBAN 289 abandonului şcolar, în aceste cazuri, sunt mult inferioare celor consemnate în primele două exemple. Aceste şcoli, la care se adaugă celelalte patru în care s-a desfăşurat cercetarea, pot fi considerate drept bune exemple în ceea ce priveşte integrarea şcolară a elevilor provenind din familii roma sărace. Ratele de abandon şi frecvenţa şcolară nu reprezintă probleme, parametrii acestor indicatori înscriindu-se în valori normale. Pentru aceste şcoli, reuşita poate fi pusă pe seama specificului cartierelor în care acestea funcţionează, cu alte cuvinte, pe seama lipsei acelei condiţionări negative exercitate dinspre „starea de ghetou”, ce se manifestă în cazul şcolilor nr. 136 din Bucureşti şi „Spiru Haret” din Medgidia. Cazuri de abandon Discuţiile cu părinţii şi cadrele didactice au reliefat o serie de elemente comune pentru cazurile de abandon: sărăcie, familie dezorganizată, familie cu mulţi copii, populaţie roma. Totodată, informaţiile culese au evidenţiat că avem de a face cu abandon şcolar în special în ultimii ani ai ciclului gimnazial şi în cazuri foarte rare la nivelul învăţământului primar. Statisticile oficiale privind abandonul şcolar nu reflectă întru totul amploarea acestui fenomen, din cauza tendinţei de a nu înregistra toate cazurile, precum şi a situaţiei incerte a multor minori care frecventează doar sporadic cursurile, fără însă a abandona propriu-zis şcoala. Noi nu declarăm abandonul şcolar din cauză că legile ne obligă pe noi la a ne încadra într-un număr minim de elevi pentru a avea noi locurile asigurate şi atunci de fapt noi nu-i lăsăm să abandoneze, tragem de ei, de fapt este o înscriere şi o reînscriere formală an de an şi un transfer al copiilor din o clasă în alta fără ca ei să îndeplinească competenţele prevăzute de programa şcolară. Asta se întâmplă în toate comunităţile şcolare care au etnici majoritari romi aşa cum este unitatea noastră (profesor, Şcoala nr. 3, Medgidia). În aceste situaţii, putem vorbi, dincolo de valorile oficiale ale abandonului înregistrat, de existenţa unei forme difuze de abandon, în care frecventarea cursurilor se face ocazional, fiind determinată de acordarea unor forme de ajutor social. Frecventarea şcolii de către minori, contribuie astfel la subzistenţa economică a familiei. Cele mai multe dintre cazurile de abandon înregistrate în şcolile investigate sunt reprezentate de cele ale unor minore de etnie roma, care abandonează şcoală după ce se căsătoresc la vârste fragede sau au copii: Fetele abandonează mai mult. Fie se căsătoresc să scape de sărăcie… fie vor să-şi schimbe situaţia de acasă şi găsesc căsătoria ca fiind soluţia (profesor, Şcoala nr. 136, Bucureşti). La 12–14 ani, da sunt cazuri de fete care au zis că nu le mai lasă la şcoală să vină că le e frică că sunt furate...de familii care au băieţi să-i însoare (profesor, Şcoala nr. 7, Medgidia). La băiatul cel mare în clasă, acum vreo doi ani a fost un caz. O fată nu a mai venit pentru că între timp a devenit mămică. Cred că avea 14 ani. Era oricum mai 290 FLAVIUS MIHALACHE 10 mare decât colegii ei. Era cu vreo 2–3 ani mai mare (părinte, Şcoala nr. 152, Bucureşti). În cazurile elevilor provenind din familii foarte sărace frecventarea cursurilor şcolare este determinată, de multe ori, de acordarea unor subsidii sau ajutoare (de genul alocaţiei de stat pentru copii, a burselor şcolare, a venitului minim garantat). În aceste situaţii, odată ce stimulentele nu mai sunt acordate interesul părinţilor în a-şi trimite copiii la şcoală dispare: Să vă mai zic ceva, ei acuma vin... ei şi-au depus nişte dosare pentru burse şi pentru rechizite. Vin până în momentul în care le primesc şi după aceea, în semestrul doi, vai de noi! Trebuie să-i aducem la şcoală ca să continue să frecventeze! (profesor, Şcoala nr. 3, Medgidia). Pentru cazurile cele mai grave, chiar şi cornul şi laptele acordate gratuit constituie un stimulent pentru frecventarea cursurilor. Cele mai multe situaţii de acest gen se întâlnesc la Şcoala nr. 3 din Medgidia, Şcoala nr. 136 din Bucureşti şi Şcoala Mihail Andrei din Buhuşi: Majoritatea copiilor care sunt în această şcoală trăiesc din ajutorul social pe care-l dă primăria... Şi vin la şcoală cum pot, îi dă cornu cu lapte el mănâncă...copii care trăiesc în sărăcie, efectiv sărăcie... Nu să zic că plutesc, nu, sunt sub pragul sărăciei (profesor, Şcoala „ Mihail Andrei”, Bacău). Importanţa factorilor familiali, a relaţiilor dintre părinţi şi copil, este recunoscută de către toţi participanţii la cercetare ca reprezentând aspectul central ce determină evoluţia şi dezvoltarea elevului, dar şi performanţele sale şcolare. Practic, în toate cazurile de abandon înregistrate familia are un rol hotărâtor. Conflictele dintre părinţi, dezinteresul acestora pentru soarta copiilor sau chiar utilizarea minorilor pentru realizarea a diverse munci în gospodărie sau în afara ei constituie factori care influenţează negativ frecvenţa şi performanţa şcolară a minorilor. În categoriile defavorizate ale populaţiei, relaţia dintre familie şi şcoală este sporadică, părinţii neimplicându-se şi neinteresându-se de activitatea şcolară a copiilor. Mediul familial şi implicarea părinţilor în activităţile şcolare ale copiilor constituie factori recunoscuţi a avea efect pozitiv asupra performanţelor copiilor. În aceste condiţii, lipsa lor de implicare în activitatea şcolară a copilului îl privează pe aceasta de conştientizarea importanţei activităţii şcolare, ceea ce constituie principalul factor al performanţelor şcolare slabe. [Părinţii cu probleme] au impresia că în momentul când au trimis copilul la şcoală nu mai e responsabilitatea lor...ei nu verifică un caiet (profesor, Şcoala nr. 7, Medgidia). Este foarte important factorul mediu familial, de altfel, e ştiut: copiii care vin dintr-o familie unde măcar unul dintre părinţi are o facultate sau are o ambiţie (...) vor face mai mult (părinte, Şcoala „Mihail Andrei”, Bacău). Un părinte care se implică în şcoală este în primul rând un părinte care trebuie să-şi cunoască în primul rând copilul. Aceasta e problema la mulţi, nu-şi 11 ABANDONUL ŞCOLAR ÎN OPT ŞCOLI DIN MEDIUL URBAN 291 cunosc copii, deşi cer de la ei (...) numai 10, rezultate deosebite (părinte, Şcoala „Gh. Apostu”, Bacău). Toate cazurile de abandon şcolar au în substrat probleme familiale. De cele mai multe ori abandonul apare ca o consecinţă a insuccesului familiei de a asigura copilului nivelul minim necesar de confort material şi securitate emoţională. În cazul familiilor dezorganizate, copii devin victime evidente ale conflictelor dintre adulţi. În unele situaţii, aceste conflicte duc la apariţia abandonului şcolar: Părinţii consideră copiii ca pe obiectele lor personale. S-au certat părinţii, s-a supărat mama, şi-a luat puradeii şi a plecat. Nicio problemă, dar unde a plecat trebui să-i trimită la şcoală. Nu i-a trimis. S-au împăcat părinţii, copiii au început să vină la şcoală, iar s-au certat părinţii, copiii iar nu au mai venit la şcoală (părinte, Şcoala nr. 136, Bucureşti). Eu am la clasă o fetiţă pe care mama o ia cu ea la cerşit şi de aici rezultă absenteismul. Şi un caz de abandon anul trecut, când părinţii nu au lăsat un copil la şcoală… (profesor, Şcoala nr. 152, Bucureşti). Din diverse motive colaborarea părinţilor cu şcoala este deficitară. Această situaţie se înregistrează cu precădere în cazul copiilor cu probleme şcolare şi contribuie la creşterea riscului de abandon. În primul rând familia ar trebui să colaboreze foarte bine cu şcoala, copilul trebuie urmărit (...) să nu fie pierdut de sub ochi, copilul poate să chiulească, copilul poate să facă multe dacă nu e supravegheat (profesor, Şcoala nr. 7, Medgidia). De cele mai multe ori, în cazurile de migraţie unul dintre părinţi rămâne în ţară alături de copii. Aceasta este situaţia cea mai bună, în care copilul continuă să beneficieze de suportul direct al unuia dintre părinţi şi în care performanţele sale şcolare sunt afectate în mică măsură în urma plecării celuilalt părinte. În cazurile în care ambii părinţii sunt plecaţi la muncă în străinătate, copiii rămân în grija rudelor apropiate, de cele mai multe ori în grija bunicilor. Au fost înregistrate şi cazuri speciale în care părinţii au decis să-şi ia copiii cu ei în străinătate, ceea ce a afectat pregătirea şcolară a acestora. Cazurile de reînmatriculare a copiilor în şcolile din România după ce o perioadă au locuit în străinătate alături de părinţii implică, de cele mai multe ori, parcurgerea unei etape de acomodare, care nu este deloc uşoară. În unele dintre situaţiile în care copiii nu pot rămâne în grija unor rude apropiate părinţii decid să apeleze la stimulente financiare către o rudă mai îndepărtată, un vecin sau un prieten pentru a avea grijă de copii. Cazurile extreme, cazurile sociale grave, sunt reprezentate de situaţiile în care copiii minori mai mari rămân să aibă grijă de fraţii lor mai mici, sau pur şi simplu, în urma plecării părinţilor în străinătate copiii ajung în grija centrelor de plasament. Sunt părinţi care îşi iau copiii cu ei la muncă, o fetiţă extraordinar de inteligentă, un copil extraordinar, un an de zile a plecat în Grecia, a pierdut un an de zile cu părinţi, vă daţi seama cât are de recuperat acum... (profesor, Şcoala nr. 3, 292 FLAVIUS MIHALACHE 12 Medgidia). Mai greu de integrat sunt copiii care au plecat şi acum se întorc şi este un dezastru cu ei (profesor, Şcoala nr. 2, Piteşti). [Unii copii n.n.] sunt lăsaţi în grija unor persoane neavizate, tanti, vecină, mătuşă, pe care le interesează suta aia de euro şi atât (părinte, Şcoala „Mircea Andrei”, Buhuşi). A care învăţa foarte bine nu a ajuns decât o prostituată, „I”, după ce am tras de ea, cu chiu cu vai a terminat 8 clase şi când a trebuit să meargă la liceu i-a zis maică-sa „NU!”, pentru că trebuie să meargă în Spania la cules de nu ştiu ce livezi. De „C” a zis maică-să că nu-l mai lasă în clasă a V-a pentru că e bun de muncă şi oricum e încet la minte (profesor, Şcoala nr. 136, Bucureşti). CONCLUZII Departe de a fi rezolvat problema abandonului şcolar, sistemul educaţional românesc înregistrează după anul 2000 o creştere a numărului cazurilor de elevi care renunţă la a mai frecventa cursurile şcolilor. Datele statistice în acest sens arată că abandonul şcolar, la nivelul claselor I–VIII, apare ca fenomen la nivelul claselor mari din ciclul gimnazial, pentru a cunoaşte valori extreme în ciclul liceal şi mai ales în cel profesional. Momentul critic în acest sens, este reprezentat de trecerea de la ciclul gimnazial la cel liceal, unde se înregistrează cele mai multe dintre cazurile de abandon (Voicu, 2009). Abandonul şcolar cunoaşte cele mai ridicate valori în cazul elevilor provenind din medii sociale nefavorabile, unde se înregistrează un cumul de elemente cu influenţă negativă (sărăcie severă, familie dezorganizată, familii numeroase sau monoparentale). Toţi aceşti factori, care sunt inter-corelaţi în măsură mai mică sau mai mare se regăsesc în zona vieţii de familie, care pare a reprezenta, conform rezultatelor cercetării realizate în şcoli, elementul cheie în explicarea cazurilor de abandon înregistrate în rândul elevilor din ciclurile de învăţământ primar şi gimnazial. Astfel, în spatele tuturor cazurilor de abandon şcolar se regăsesc probleme familiale şi deprivări economice pe care familia nu reuşeşte să le rezolve. Nereuşitele adulţilor determină puternic, pe această cale, performanţele şcolare ale elevilor şi nivelul în care aceştia frecventează cursurile. Cazurile de abandon şcolar la aceste niveluri de educaţie conturează atât incapacitatea familiei de a asigura securitatea afectivă şi cea financiară necesare, cât şi incapacitatea statului de a elabora politici de susţinere adecvate pentru cazurile de risc de abandon. Practic, dincolo de cifrele ce prezintă numărul cazurilor de abandon, se înregistrează o categorie mult mai mare de alte cazuri ce reprezintă minori aflaţi în situaţie de risc de abandon, categorie ce va contura viitoarele cazuri de renunţare la şcoală. Acest grup difuz poate fi estimat prin utilizarea unor indicatori precum veniturile pe membru de familie, numărul de membrii de familie, nivelul de educaţie al părinţilor, climatul familial. Astfel, 13 ABANDONUL ŞCOLAR ÎN OPT ŞCOLI DIN MEDIUL URBAN 293 actele de abandon şcolar se conturează ca rezultante ale influenţei sociale, fiind produsul unor factori sociali agregaţi. Cercetarea calitativă realizată la nivelul a opt şcoli din mediul urban a reliefat faptul că abandonul şcolar cunoaşte valori semnificativ mai ridicate în rândul populaţiei rome, pe fondul problemelor de ordin financiar ce condiţionează viaţa de zi cu zi a multor familii, la care se adaugă, în unele cazuri, obiceiuri şi tradiţii specifice, ce intră în disconcordanţă cu cerinţele sistemului educaţional. Lipsa de implicare a părinţilor în activitatea şcolară a copiilor din ciclul gimnazial, identificată drept problemă de cele mai multe dintre cadrele didactice participante la cercetare, poate influenţa negativ performanţele şcolare ale elevilor şi modul în care aceştia se raportează la şcoală în decursul perioadei de instruire. Politicile bine-ţintite de susţinere a familiilor cu probleme pot constitui pârghiile prin care se poate înregistra reducerea abandonului şcolar. Astfel de măsuri trebuie să ţină cont de existenţa unor zone de risc major, în care numărul cazurilor de abandon înregistrate depăşeşte cu mult valorile mediilor naţionale. Concentrarea măsurilor de susţinere pe cazurile care necesită cu adevărat intervenţie reprezintă elementul hotărâtor în ceea ce priveşte impactul unor astfel de măsuri. BIBLIOGRAFIE 1. Brown, T., Rodriguez, L., Empirical research study. School and the co-construction of dropout”, în “International Journal of Qualitative Studies in Education”, vol. 22, nr. 2, 2009, pp. 221–242. 2. Cristle, C. A., School characteristics related to high school dropout rates, în “Remedia and Special Education”, vol 28, nr. 6, 2007, pp. 325–339. 3. Entwisle, D., Urban teenagers: work and dropout, în “Youth & Society”, vol. 37, 2005, pp. 3–32. 4. Erktin, E., Okcabol, R., Ural, O., Examining school related factors leading to dropout through children's conceptions and experiences: development of a scale for attitudes towards elementary school, în “Australian Journal of Guidance & Counselling”, vol. 20, nr. 1, 2010, pp. 109–118. 5. Hatos, A., Riscul abandonului şcolar la adolescenţii din şcolile urbane: între constrângeri structurale şi climat organizaţional, în Anuarul Institutului de Istorie „Gh. Bariţiu”, Seria Humanistica, tom. VII, 2009, pp. 135–146. 6. Janosz, M., Archambault, I., Morizot, J., Pagani, L., School Engagement Trajectories and Their Differential Preddictive Relations to Dropout, în “Journal of Social Issues”, vol. 64, nr. 1, 2008, pp. 21–40. 7. Mărginean, I., Şcoala în societatea românească de azi, în „Revista Calitatea Vieţii”, nr. 3–4, 2009, pp. 298–302. 8. Neagu, G., Accesul la educaţie al copiilor din medii defavorizate, în „Revista Calitatea Vieţii”, nr. 3–4, 2007, pp. 307–321. 9. Neagu, G., Cheltuielile cu educaţia. Analiză comparativă, în „Revista Calitatea Vieţii”, nr. 3–4, 2005, pp. 359–371. 10. Voicu, B., (coord.), Renunţarea timpurie la educaţie: posibile căi de prevenire, Bucureşti, Cedu 2000+ şi UNICEF, 2009. 13. *** EUROSTAT, Baza de date disponibilă online la http://epp.eurostat.ec.europa.eu/ tgm/table.do?tab=table&init=1&language=en&pcode=tsisc060&plugin=1 294 FLAVIUS MIHALACHE 14 15. *** Anuarul statistic al României 2010, INS Print, 2010. 16. *** Baza de date TEMPO, INS, disponibilă online la https://statistici.insse.ro/shop. 11. *** Droup-out prevention, Los Angeles, CMHS, disponibil online la http://www.smhp. psych.ucla.edu/, 2007. 12. *** Date cheie privind educaţia europeană în anul 2009, EACEA, disponibil online la http://eacea.ec.europa.eu/education/eurydice/documents/key_data_series/105RO.pdf, 2009. 17. *** Raport asupra stării sistemului naţional de învăţământ, MECI, disponibil online la http://www.edu.ro /index.php/articles/10913, 2009. 14. *** Sistemul educaţional în România – date sintetice. Anul şcolar/universitar 2008–2009, INS, 2009. chool dropout is one of the biggest problems of the Romanian educational system after 1990. Dropout rate in Romania is the S highest among the member states of the European Union. The first part of the study is dedicated to presenting the main statistical indicators on school population and school dropout in Romania. In the second part of the paper I present the main results of a qualitative research done on school dropout topic in eight urban schools. Keywords: school dropout, children from disadvantaged groups, the Romanian educational system. Primit: 09.05.2011 Acceptat: 11.07.2011 Redactor: Iuliana Precupeţu 